**ΙΣΤΟΡΙΚΗ ΕΠΙΣΤΗΜΗ ΩΣ ΠΑΡΑΔΟΣΙΑΚΗ, ΜΟΝΤΕΡΝΑ , ΜΕΤΑΜΟΝΤΕΡΝΑ**

|  |  |  |  |
| --- | --- | --- | --- |
| **ΘΕΜΑΤΑ** | **ΠΑΡΑΔΟΣΙΑΚΗ** | **ΜΟΝΤΕΡΝΑ** | **ΜΕΤΑΜΟΝΤΕΡΝΑ** |
| **παρελθόν** | πραγματικότητα | ανασυγκρότηση – αναπαράσταση – διάλογος παρόντος-παρελθόντος | οριστική απώλεια παρελθόντος – σκέψη πάνω στο παρελθόν |
| **Ιστορικ**  **ός χρόνος** | ένας και γραμμικός | πολλοί ιστορικοί χρόνοι διασταυρούμενοι | ιστορικός χρόνος = χρόνος της αφήγησης |
| **περιοδολόγηση** | συμβατικές τομές | διαφορετικές προσεγγίσεις ανάλογα με την οπτική και τα ενδιαφέροντα | απόδοση σημασίας με βάση τις επιλογές της γλώσσας και της αφήγησης |
| **Αιτιακή εξήγηση** | δυνατή, χωρίς γενικεύσεις, με βάση τεκμήρια και λογική επεξεργασία | πολυπαραγοντισμός και πολυπλοκότητα αιτίων-συνδυασμός θεωρίας και πηγών | Σκέψεις πάνω στην ιστορική εξέλιξη – ανάλυση αφηγηματικής δομής |
| **πηγές - γεγονότα** | πηγές = τεκμήρια για τα γεγονότα | ίχνη του παρελθόντος – νοηματοδότηση με βάση τις ιδέες, τις οπτικές και τα ερωτήματα των ιστορικών – μετατροπή τους σε τεκμήρια μέσω κριτικής-ερμηνευτικής διαδικασίας | πηγές = ερμηνείες - ίχνη της σκέψης πάνω στο παρελθόν, *«γλωσσικά ενεργήματα»* |
| **αντικειμενικότητα** | δυνατή | σχετική – ένταξη στα ιστορικά συμφραζόμενα | απόλυτος υποκειμενισμός |
| **ιστορική αλήθεια** | μία και εφικτή | σχετική – πολλές «αλήθειες» | αδύνατη – τόσες ιστορικές «αλήθειες» όσες οι αφηγήσεις |

ΕΙΔΗ ΠΗΓΩΝ ΚΑΙ ΑΞΙΟΠΟΙΗΣΗ ΤΟΥΣ

1. ***Πρωτογενείς ή άμεσες πηγές:***είναι εκείνες που προέρχονται από μια συγκεκριμένη περίοδο του παρελθόντος, σύγχρονη μ΄ αυτή που μελετά ο ιστορικός.
2. ***Δευτερογενείς ή έμμεσες πηγές****:* είναι οι μεταγενέστερες ερμηνείες. Στην περίπτωση ενός ατυχήματος λ.χ. η αναφορά της αστυνομίας αποτελεί πρωτογενή πηγή, ενώ η είδηση στις εφημερίδες δευτερογενή. Σημαντικότερες δευτερογενείς πηγές είναι τα ιστοριογραφικά έργα.
3. ***Εκούσιες πηγές ή μαρτυρίες****:* είναι εκείνες που περιέχουν πληροφορίες και στοιχεία σύμφωνα με τις προθέσεις του συντάκτη ή του δημιουργού τους, που αποβλέπουν δηλαδή στην επικοινωνία συνήθως με τους συγχρόνους τους ή κάποτε και με τους μεταγενέστερους.
4. ***Ακούσιες πηγές ή μαρτυρίες****:* είναι εκείνες που περιέχουν στοιχεία -ή που δίνουν στον ιστορικό τη δυνατότητα να αντλήσει τέτοια ανάλογα με τα ερωτήματά του προς αυτές- πέρα από τις προθέσεις του δημιουργού τους. Στα πρακτικά των συζητήσεων της Βουλής π.χ. περιέχονται εκούσιες μαρτυρίες για τα συζητούμενα θέματα, αλλά και ακούσιες, π.χ. για τον τρόπο διεξαγωγής των σχετικών συζητήσεων.
5. ***Επίσημες πηγές:*** είναι εκείνες που προέρχονται από τα πολιτειακά θεσμικά όργανα (κυβέρνηση, βουλή κλπ), τις κρατικές υπηρεσίες, άλλες κατηγορίες θεσμοποιημένων συσσωματώσεων (εκκλησίες, επιμελητήρια, συνδικάτα, σύλλογοι κλπ), τις διεθνείς σχέσεις μεταξύ των χωρών (διαπραγματεύσεις, συνθήκες) κλπ.
6. ***Ανεπίσημες πηγές:*** είναι εκείνες που προέρχονται από ιδιώτες ή και από επίσημους φορείς, χωρίς όμως να αποτελούν δημοσιεύσιμο για την εποχή τους υλικό (π.χ. εμπιστευτικά σημειώματα, υπομνήματα κλπ).
7. ***Δημοσιευμένες πηγές:*** είναι εκείνες που ύστερα από σχετική επιλογή, επεξεργασία και, ενδεχομένως, σχολιασμό, έχουν εκδοθεί, σε έντυπη ή ηλεκτρονική μορφή, από υπηρεσίες, ιδρύματα, οργανώσεις, εταιρείες ή πρόσωπα, στην κατοχή των οποίων μπορεί και να βρίσκονταν.
8. ***Αδημοσίευτες πηγές:*** είναι εκείνες που εναπόκεινται σε επίσημα ή ανεπίσημα αρχεία, ιδιωτικές συλλογές ή βρίσκονται στην κατοχή απλών ανθρώπων. Οι πηγές αυτές παραμένουν αναξιοποίητες ή και άγνωστες, έως ότου τις ανασύρει από την αφάνεια κάποιος ερευνητής ή δημοσιευτούν.
9. ***Θησαυρισμένες ή καταγεγραμμένες πηγές:*** είναι εκείνες τις οποίες χρησιμοποιεί η ιστορική έρευνα ή έστω γνωρίζει.
10. ***Αθησαύριστες πηγές:*** είναι εκείνες που λανθάνουν για την ιστορική έρευνα ή ήταν παντελώς άγνωστες, πριν αυτή τις φέρει στο φως.

**1. Γραπτές πηγές.**

*1.* ***Επίσημα κρατικά έγγραφα****:*

συνταγματικά κείμενα, ψηφίσματα εθνοσυνελεύσεων – κοινοβουλίων, νόμοι και νομοσχέδια, κυβερνητικά διατάγματα και αποφάσεις, αρχεία υπουργείων, κοινοβουλίων και κρατικών υπηρεσιών, ανακτορικά έγγραφα, πρακτικά συνεδριάσεων υπουργικού συμβουλίου ή ειδικών πολιτειακών οργάνων (π.χ. Συμβουλίου του Στέμματος), διπλωματικά έγγραφα, κείμενα διεθνών ή διακρατικών συμφωνιών και συνθηκών, πρακτικά και αποφάσεις δικαστηρίων, στρατιωτικά και αστυνομικά αρχεία, αρχεία εκπαιδευτικών ιδρυμάτων (πανεπιστήμια, σχολεία κλπ), εκθέσεις επιτροπών, στατιστικές κλπ.

*2.****΄Αλλα επίσημα έγγραφα:***

αρχεία δημόσιων οργανισμών, επιχειρήσεων και ερευνητικών ιδρυμάτων, αναφορές, αλληλογραφία και αρχεία τοπικών δημόσιων υπηρεσιών, αρχεία και μητρώα δήμων και κοινοτήτων, ληξιαρχικά βιβλία, αρχεία εκκλησιαστικών αρχών, ενοριακά αρχεία, αρχεία κρατικών-εθνικών τραπεζών, εκδόσεις εκπαιδευτικών και πολιτιστικών ιδρυμάτων, κρατικά σχολικά βιβλία, τίτλοι σπουδών, βιβλία συμβάντων νοσοκομείων και άλλων υπηρεσιών έκτακτης ανάγκης, αρχεία πολιτικών κομμάτων, επιμελητηρίων, συλλόγων, επαγγελματικών και συνδικαλιστικών ενώσεων, κτηματολόγια, συμβολαιογραφικές πράξεις κλπ.

*3.* ***Ανεπίσημα και ιδιωτικά έγγραφα:***

υπηρεσιακά σημειώματα και υπομνήματα, αρχεία βιομηχανικών, βιοτεχνικών και εμπορικών επιχειρήσεων, αρχεία ιδιωτικών τραπεζών, αρχεία – κατάλογοι βιβλιοθηκών και εκδοτικών οίκων, τηλεφωνικοί κατάλογοι, κατάλογοι μουσείων και εκθέσεων, τουριστικοί οδηγοί, ιδιωτικά συμφωνητικά, επιστολές – αλληλογραφία, ημερολόγια κλπ.

*4.* ***Γραπτές μνημονικές πηγές:***

χρονικά, επιτύμβιες ή αναθηματικές επιγραφές, επιγραφές για την απαθανάτιση επετειακών γεγονότων, επιγραφές καταστημάτων κλπ.

*5.* ***Εφήμερες πηγές:***

εφημερίδες (στο σύνολο του υλικού τους), περιοδικά, φυλλάδια κομμάτων και οργανώσεων, προκηρύξεις, προγράμματα εκδηλώσεων, προγράμματα ραδιοφωνικών και τηλεοπτικών σταθμών, διαφημίσεις, λογαριασμοί, αποδείξεις, καταστάσεις πληρωμών, απογραφές περιουσιών, ιατρικές εξετάσεις, εισιτήρια, πίνακες δρομολογίων, κατάλογοι προϊόντων, συνταγές μαγειρικής, τιμοκατάλογοι κλπ.

*6.* ***Λογοτεχνία:***

ιστορικά μυθιστορήματα, διηγήματα, βιογραφίες και αυτοβιογραφίες, απομνημονεύματα, θεατρικά έργα, περιηγητικά και ταξιδιωτικά κείμενα, ημερολόγια, δοκίμια – πραγματείες, χρονογραφήματα, λαϊκά αναγνώσματα, παιδικά βιβλία, ποιήματα κλπ.

*7.* ***Ιστοριογραφικά κείμενα:***

ιστοριογραφικά βιβλία παλιότερα και σύγχρονα, άρθρα σε επιστημονικά περιοδικά ή σε συλλογικά έργα, πρακτικά επιστημονικών συνεδρίων, προγράμματα ερευνητικών κέντρων, εκλαϊκευμένα βιβλία και περιοδικά κλπ.

8. ***Κείμενα άλλων επιστημών:*** Κοινωνική Ανθρωπολογία, Αρχαιολογία, Κοινωνιολογία, Γεωγραφία – Γεωλογία , Μετεωρολογία, Βιολογία, Ανθρωπολογία, κλπ.

9. ***Γλώσσα:*** λεξικογραφία, ανθρωπωνύμια, τοπωνύμια, οδωνύμια, χρήση της γλώσσας και κοινωνικοπολιτισμικό περιβάλλον κλπ.

**2. Παραστατικές πηγές.**

1. ***Οπτικές πηγές:***

***α) εικαστική δημιουργία:*** ζωγραφικοί πίνακες, αγγειογραφίες, τοιχογραφίες, μικρογραφίες, ψηφιδωτά, γλυπτά, ανάγλυφα, κεραμικά, υαλουργήματα, αρχιτεκτονικά δημιουργήματα (ναοί – ιερά, μνημειακές κατασκευές, δημόσια κτίρια, κατοικίες, εργοστάσια, αγορές, αθλητικές εγκαταστάσεις, θέατρα κλπ), είδη μικροτεχνίας, κοσμήματα, νομίσματα, γραμματόσημα, μετάλλια, σφραγίδες, οικόσημα, εθνόσημα, σημαίες, λάβαρα, αφίσες κλπ,

***β) φωτογραφία:***  φωτογραφίες – πορτρέτα, ομαδικές και οικογενειακές φωτογραφίες, φωτορεπορτάζ, φωτογραφίες – ντοκουμέντα, φωτογραφίες τόπων, τοπίων και πραγμάτων, φωτογραφικές διαφάνειες (σλάιντς), φωτογραφικές διαφημίσεις,

***γ) κινηματογράφος:***  ιστορικές και άλλες ταινίες, ντοκιμαντέρ, επίκαιρα, κινηματογραφικές διαφημίσεις,

***δ) τηλεόραση:***  ποικίλες τηλεοπτικές εκπομπές (ενημερωτικές, εκπαιδευτικές, ψυχαγωγικές κ.ά.), ειδήσεις, τηλεοπτικές ταινίες (βιντεοταινίες), τηλεοπτικά ντοκιμαντέρ,

***ε) σκίτσα, γελοιογραφίες, κόμικς, κινούμενα σχέδια,***

***στ) χάρτες:***  ποικίλοι χάρτες, όπως ιστορικοί, γεωγραφικοί, στρατιωτικοί, ναυτικοί, πολιτικοί, πολιτιστικοί, τουριστικοί κ.ά., πορτολάνοι κλπ,

***ζ) πίνακες, γραφήματα και διαγράμματα:*** στατιστικοί πίνακες, στατιστικά γραφήματα, σχέδια πόλεων – τοπογραφικά διαγράμματα, κατόψεις κτιρίων κλπ.

2. ***Ακουστικές – ηχητικές πηγές:***

***α)***  ***ραδιόφωνο:*** ποικίλες ραδιοφωνικές εκπομπές, αναμεταδόσεις γεγονότων, ειδήσεις, ραδιοφωνικές διαφημίσεις,

***β) ομιλίες ή συνομιλίες:*** ομιλίες πολιτικών ή άλλων προσωπικοτήτων, επιστημονικές, πανηγυρικές ή επετειακές, συζητήσεις – συνομιλίες ποικίλου περιεχομένου, διαδηλώσεις και πολιτικές συγκεντρώσεις, συνεντεύξεις κλπ (αποτύπωση και αναπαραγωγή με μηχανικά ή ηλεκτρονικά μέσα),

***γ) προφορικές πηγές:*** αφηγήσεις – συνεντεύξεις (πηγές της προφορικής ιστορίας), μύθοι, θρύλοι, παραδόσεις, παραμύθια, ανέκδοτα,

***δ) μουσική και τραγούδια.***

3. ***Απτικές πηγές – κατάλοιπα του υλικού πολιτισμού:***

μνημεία, κτίρια, ανθρώπινα λείψανα, εργαλεία, όπλα, οικιακά σκεύη, έπιπλα, διακοσμητικά αντικείμενα, στολές και ενδύματα, παιδικά παιχνίδια, μηχανήματα και άλλα κατάλοιπα του βιομηχανικού πολιτισμού (βιομηχανική αρχαιολογία), μέσα συγκοινωνίας και επικοινωνίας, αρχαιολογικά ευρήματα κλπ.

4. ***Ιστορικοί τόποι:*** τόποι μαχών, σημαντικών πολιτικών γεγονότων κλπ.

5. ***Πηγές μικτού τύπου:***

***α) μουσεία – πινακοθήκες:*** αν και τα εκθέματά τους ανήκουν πρωταρχικά στις οπτικές πηγές, συνδυάζουν στοιχεία και από άλλα είδη πηγών, όπως τα κείμενα (κατάλογοι με τα εκθέματα, ενημερωτικές πινακίδες, ιστορικό ανακάλυψης ή προέλευσης των εκθεμάτων, ιστορία του μουσείου ή της πινακοθήκης κλπ) ή, μερικές φορές, ειδικές βιντεοπροβολές,

***β)*** όλα, σχεδόν, τα είδη πηγών μπορεί να συνδυάζουν στοιχεία και από άλλες μορφές πηγών: π.χ. ο *«ομιλών»* κινηματογράφος χρησιμοποιεί συστηματικά στοιχεία ακουστικά – ηχητικά (μουσική, ομιλία – φωνή, ηχητικά εφέ κλπ) και κειμενικά (αφήγηση, μονόλογοι, διάλογοι, γραπτά κείμενα). Οι τηλεοπτικές διαφημίσεις, πάλι, συνδυάζουν την εικόνα με το λόγο (προφορικό και γραπτό), τον ήχο και τη μουσική, ενώ ένας ιστορικός τόπος, πέρα από το φυσικό περιβάλλον, μπορεί να συνδέεται με μνημεία και διάφορα αντικείμενα ή και με γραπτές πηγές.

**ΒΙΒΛΙΟΓΡΑΦΙΑ**

**Δ. Κ. Μαυροσκούφης, (2005), Αναζητώντας τα ίχνη της Ιστορίας: ιστοριογραφία, διδακτική μεθοδολογία και ιστορικές πηγές, Θεσσαλονίκη: Αδελφοί Κυριακίδη**

**β) Ε. Μυρογιάννη – Δ. Μαυροσκούφης, (2004), Φιλόλογοι στον υπολογιστή, Αθήνα: Καλειδοσκόπιο, όπου και πλούσια βιβλιογραφία.**